**ภาคผนวก ญ**

**การประกันคุณภาพหลักสูตร ระดับมหาวิทยาลัย**

**การประกันคุณภาพหลักสูตร**

มหาวิทยาลัยมีระบบการประกันคุณภาพการศึกษาเพื่อพัฒนาคุณภาพและมาตรฐานการอุดมศึกษาของมหาวิทยาลัยที่เป็นไปตามมาตรา 62 แห่งพระราชบัญญัติการอุดมศึกษา พ.ศ. 2562 และสอดคล้องกับกฎกระทรวงมาตรฐานการจัดการศึกษาระดับอุดมศึกษา พ.ศ. 2565 มหาวิทยาลัยได้ออกข้อบังคับมหาวิทยาลัยศิลปากร ว่าด้วยระบบการประกันคุณภาพการศึกษา พ.ศ. 2566 ที่ผ่านความเห็นชอบจากที่ประชุมสภามหาวิทยาลัยในคราวประชุม ครั้งที่ 11/ 2566 เมื่อวันที่ 22 พฤศจิกายน พ.ศ. 2566 มหาวิทยาลัยใช้เกณฑ์การประกันคุณภาพของเครือข่ายมหาวิทยาลัยอาเซียน (ASEAN University Network Quality Assurance: AUN-QA) ในการประเมินคุณภาพการศึกษาภายในระดับหลักสูตร ตั้งแต่ปีการศึกษา 2562 ตามมติสภามหาวิทยาลัย ในคราวประชุม ครั้งที่ 10/ 2561 เมื่อวันที่ 14 พฤศจิกายน พ.ศ. 2561 เพื่อยกระดับคุณภาพหลักสูตรของมหาวิทยาลัยสู่มาตรฐานระดับสากล โดยเกณฑ์ AUN-QA อาศัยหลักการ Outcome-Based Education (OBE) ซึ่งเป็นการจัดการศึกษาที่มุ่งเน้นการวางแผนและดำเนินการที่จะนำไปสู่การบรรลุผลลัพธ์การเรียนรู้ (Learning Outcomes) เพื่อให้ผู้เรียนมั่นใจว่าจะได้รับการพัฒนาตรงตามผลลัพธ์การเรียนรู้ที่กำหนด มีความรู้ และทักษะเพียงพอในการประกอบอาชีพ และผู้ใช้บัณฑิตมั่นใจว่าบัณฑิตมีสมรรถนะเป็นไปตามที่คาดหวัง

โดยระบบการประกันคุณภาพการศึกษาของมหาวิทยาลัยศิลปากร แบ่งเป็น 4 ขั้นตอน ได้แก่ การดำเนินการตามมาตรฐานการจัดการศึกษา การติดตามตรวจสอบ การประเมินคุณภาพการศึกษา และ การปรับปรุงและพัฒนาคุณภาพการศึกษา

1. **การดำเนินการตามมาตรฐานการจัดการศึกษา**

มหาวิทยาลัยมีการดำเนินการด้านการจัดการเรียนการสอน ดังนี้

1. กำหนดนโยบายและทิศทางในการผลิตบัณฑิตและการพัฒนาผู้เรียนให้สอดคล้องกับแนวทางการพัฒนาทั้งในระดับชาติและนานาชาติ ความต้องการของชุมชน สังคมและประเทศ ทั้งนี้ ตามความเชี่ยวชาญและอัตลักษณ์ของกลุ่มสถาบันอุดมศึกษา
2. จัดให้มีหลักสูตรการศึกษาที่หลากหลาย ไม่ว่าแบบให้ปริญญาหรือแบบไม่ให้ปริญญา เพื่อส่งเสริมโอกาสในการเรียนรู้และการศึกษาตลอดชีวิต
3. จัดทำและบริหารหลักสูตรการศึกษาเพื่อให้เกิดผลลัพธ์การเรียนรู้ที่เป็นไปตามมาตรฐานคุณวุฒิระดับอุดมศึกษา
4. มีการพัฒนาคณาจารย์ในเรื่องการจัดกระบวนการเรียนรู้ ทั้งในระบบชั้นเรียนและผ่านระบบเทคโนโลยีสารสนเทศด้วยเทคนิควิธีการต่าง ๆ ที่เน้นผู้เรียนเป็นสำคัญ การประเมินผลลัพธ์การเรียนรู้และการพัฒนาการเรียนรู้ของผู้เรียน รวมทั้งการให้คำปรึกษาและการดูแลผู้เรียนให้ประสบความสำเร็จในการศึกษา
5. กำกับดูแลให้มีการประกันคุณภาพการศึกษา โดยเฉพาะการประเมินผลลัพธ์การเรียนรู้ของผู้เรียนที่กำหนดไว้ในแต่ละหลักสูตรการศึกษา

ทั้งนี้ ให้หลักสูตรดำเนินการให้สอดคล้องตามระเบียบมหาวิทยาลัยศิลปากร ว่าด้วยระบบและกลไกการดำเนินการหลักสูตรของมหาวิทยาลัย พ.ศ. 2562

1. **การติดตามตรวจสอบ**

มหาวิทยาลัยมีการดำเนินการติดตามตรวจสอบคุณภาพระดับหลักสูตร ในประเด็นต่อไปนี้

1. ผลการดำเนินงานตามแผนพัฒนาคุณภาพการศึกษาระดับหลักสูตร ให้ดำเนินการอย่างน้อยปีการศึกษาละ 1 ครั้ง ตามปฏิทินการดำเนินการด้านการประกันคุณภาพการศึกษาที่มหาวิทยาลัยประกาศกำหนด ระหว่างปีการศึกษาหลักสูตรดำเนินการตามวิธีการและข้อกำหนดของคณะ เมื่อสิ้นภาคการศึกษาการศึกษาปลาย ให้คณะโดยความเห็นชอบของคณะกรรมการประจำคณะสรุปผลการดำเนินงานตามแผนพัฒนาคุณภาพการศึกษาระดับหลักสูตรให้กองประกันคุณภาพการศึกษา เพื่อสรุปผลสำเร็จของผลการดำเนินการตามแผนพัฒนาคุณภาพการศึกษาเสนอคณะกรรมการประกันคุณภาพและขับเคลื่อนการพัฒนาคุณภาพการศึกษาสู่มาตรฐานสากล พิจารณา
2. ผลการดำเนินการตามเกณฑ์มาตรฐานหลักสูตรระดับอุดมศึกษา : การกำกับให้เป็นไปตามมาตรฐาน (องค์ประกอบที่ 1) เพื่อลดความเสี่ยงเกี่ยวกับความซ้ำซ้อนของอาจารย์ผู้รับผิดชอบหลักสูตร/ อาจารย์ประจำหลักสูตร และอาจารย์ที่ทำหน้าที่ต่าง ๆ ในหลักสูตร ได้แก่ อาจารย์ผู้รับผิดชอบหลักสูตร อาจารย์ประจำหลักสูตร อาจารย์ผู้สอน อาจารย์ที่ปรึกษาวิทยานิพนธ์/ การค้นคว้าอิสระ และอาจารย์ผู้สอบวิทยานิพนธ์ เพื่อให้เป็นไปตามคุณสมบัติของอาจารย์ตามที่เกณฑ์มาตรฐานหลักสูตร โดยดำเนินการอย่างน้อยภาคการศึกษาละ 1 ครั้ง ตามปฏิทินการดำเนินการด้านการประกันคุณภาพการศึกษาที่มหาวิทยาลัยประกาศกำหนด ภาคการศึกษาต้น ให้หลักสูตรรายงานผลการดำเนินงานตามเกณฑ์มาตรฐานหลักสูตรระดับอุดมศึกษา เสนอคณะกรรมการประจำคณะเพื่อพิจารณา และคณะรายงานผลการดำเนินงานตามเกณฑ์มาตรฐานหลักสูตรระดับอุดมศึกษาให้แก่กองประกันฯ ตามวิธีที่กำหนด เพื่อรวบรวมและสรุปผลการดำเนินงานตามเกณฑ์มาตรฐานหลักสูตรระดับอุดมศึกษา เสนอคณะกรรมการประกันคุณภาพและขับเคลื่อนฯ เพื่อพิจารณา ภาคการศึกษาปลาย ให้หลักสูตรรายงานผลการดำเนินงานตามเกณฑ์มาตรฐานหลักสูตรระดับอุดมศึกษา รอบสิ้นปีการศึกษา ในระบบฐานข้อมูลด้านการประกันคุณภาพการศึกษา ระดับอุดมศึกษา (CHE Quality Assessment Online System: CHE QA Online) และแจ้งให้กองประกันฯ ทราบตามแบบฟอร์มที่กำหนด
3. **การประเมินคุณภาพการศึกษา**

มหาวิทยาลัยกำหนดวิธีการประเมินคุณภาพการศึกษาภายในระดับหลักสูตรโดยจัดทำปฏิทินกระบวนการประกันคุณภาพการศึกษาภายใน มหาวิทยาลัยศิลปากร และจัดทำคู่มือแนวทางการประกันคุณภาพหลักสูตร และแบบฟอร์มการเขียนรายงานการประเมินตนเองระดับหลักสูตร ตามเกณฑ์ AUN-QA โดยมีขั้นตอนการดำเนินการ ดังนี้

(1) หลักสูตรเสนอรายชื่อคณะกรรมการประเมินคุณภาพการศึกษาภายในระดับหลักสูตรต่อคณะ ซึ่งประกอบด้วย ประธานจำนวน 1 คน และกรรมการ จำนวนอย่างน้อย 1 คน จากทะเบียนรายชื่อผู้ประเมินตามเกณฑ์การประกันคุณภาพของเครือข่ายมหาวิทยาลัยอาเซียน (ASEAN University Network Quality Assurance: AUN-QA) ระดับหลักสูตรที่มหาวิทยาลัยกำหนด และให้คณะรวบรวมส่งให้กองประกันฯ เพื่อนำเสนออธิการบดีแต่งตั้งคณะกรรมการประเมินคุณภาพการศึกษาภายในระดับหลักสูตร

(2) หลักสูตรจัดทำรายงานการประเมินตนเอง (Self Assessment Report: SAR) ระดับหลักสูตร

(3) คณะกรรมการประเมินคุณภาพการศึกษาภายในระดับหลักสูตรดำเนินการประเมินคุณภาพภายในระดับหลักสูตร และส่งรายงานผลการประเมิน (Assessment Report) ระดับหลักสูตรฉบับสมบูรณ์ให้แก่เลขานุการคณะกรรมการประเมินคุณภาพการศึกษาภายในระดับหลักสูตรหรือผู้ประสานงานหลักสูตร และให้คณะรวบรวมส่งให้กองประกันฯ

(4) กองประกันฯ โดยความเห็นชอบของคณะกรรมการประกันคุณภาพและขับเคลื่อนการพัฒนาคุณภาพการศึกษาสู่มาตรฐานสากล จัดทำรายงานสรุปผลการประเมินคุณภาพการศึกษาภายในระดับหลักสูตร และแนวทางส่งเสริม เสนอสภาวิชาการ และสภามหาวิทยาลัยเพื่อพิจารณาให้ความเห็นชอบ และให้ข้อเสนอแนะตามลำดับ

(5) หลักสูตรรายงานข้อมูลพื้นฐานตามรายการข้อมูลพื้นฐานที่อยู่ในระบบฐานข้อมูลด้านการประกันคุณภาพการศึกษาระดับอุดมศึกษา (CHE Quality Assessment Online System: CHE QA Online) และแจ้งให้กองประกันฯ ทราบตามแบบฟอร์มที่กำหนด

**4. การปรับปรุงและพัฒนาคุณภาพการศึกษา**

มหาวิทยาลัยกำหนดให้หลักสูตรจัดทำแผนพัฒนาคุณภาพการศึกษาระดับหลักสูตร จากผลการประเมินคุณภาพการศึกษาภายในระดับหลักสูตร โดยผ่านความเห็นชอบของคณะกรรมการประจำคณะ และให้คณะจัดอันดับประเด็นสำคัญที่ต้องการให้คณะหรือมหาวิทยาลัยสนับสนุน ส่งให้กองประกันฯ เพื่อรวบรวมและสรุปประเด็นสำคัญจากแผนพัฒนาคุณภาพการศึกษาระดับหลักสูตร เสนอคณะกรรมการประกันคุณภาพและขับเคลื่อนการพัฒนาคุณภาพการศึกษาสู่มาตรฐานสากล เพื่อพิจารณาให้ความเห็นชอบ และให้ข้อเสนอแนะ และมีการติดตามผลการดำเนินงานตามแผนพัฒนาคุณภาพการศึกษา ระดับหลักสูตร

**ระบบกลไกในการพัฒนาหลักสูตร**

1. มหาวิทยาลัยจัดโครงการ/ กิจกรรมเสริมสร้าง จัดประชุม เพื่อทบทวนความรู้ความเข้าใจเกี่ยวกับเกณฑ์ AUN-QA ตามแนวทาง Outcome Based Education และกฎ ระเบียบ ข้อบังคับตามมาตรฐานการอุดมศึกษาของ สป.อว. ที่บังคับใช้อยู่ในปัจจุบัน ให้แก่บุคลากรภายในอย่างต่อเนื่องทุกปีการศึกษา
2. พัฒนาและเตรียมความพร้อมอาจารย์ผู้รับผิดชอบหลักสูตรและอาจารย์ประจำหลักสูตรให้มีความรู้ ความเข้าใจในหลักการ Outcome-Based Education และเกณฑ์ AUN-QA รวมถึงพัฒนาอาจารย์ให้มีความรู้ ความสามารถในการทำหน้าที่เป็นผู้ตรวจประเมินคุณภาพการศึกษาภายในระดับหลักสูตร
3. มหาวิทยาลัยอยู่ระหว่างการพัฒนาระบบสารสนเทศเพื่อใช้ในการกำกับติดตามการดำเนินการตามเกณฑ์มาตรฐานหลักสูตรระดับอุดมศึกษา : การกำกับให้เป็นไปตามมาตรฐาน (องค์ประกอบที่ 1) เพื่ออำนวยความสะดวกให้อาจารย์และบุคลากรภายในมหาวิทยาลัยได้นำไปใช้ในการตรวจสอบกำกับติดตามการดำเนินการตามเกณฑ์มาตรฐานหลักสูตร
4. สนับสนุนหลักสูตรที่มีความพร้อม เพื่อยกระดับคุณภาพหลักสูตรของมหาวิทยาลัยสู่มาตรฐานระดับสากล ด้วยเกณฑ์การประกันคุณภาพของเครือข่ายมหาวิทยาลัยอาเซียน (ASEAN University Network Quality Assurance: AUN-QA) โดย ASEAN University Network
5. การจัดทำข้อมูลสารสนเทศ เช่น ข้อมูลการรับนักศึกษา การคงอยู่ และการสำเร็จการศึกษา อัตราการได้งานทำ ผลประเมินความพึงพอใจนักศึกษาด้านการเรียนการสอนและสิ่งสนับสนุนการเรียนรู้จากระบบ REG และผลประเมินคุณภาพชีวิตและประสบการณ์ของนักศึกษา ผลประเมินความพึงพอใจของผู้ใช้บัณฑิต เพื่อให้หลักสูตรใช้ในการปรับปรุงและพัฒนาผลการดำเนินงาน

**การเผยแพร่ข้อมูลหลักสูตรให้ผู้มีส่วนได้ส่วนเสีย**

1. การเผยแพร่ข้อมูลพื้นฐานของหลักสูตร (common data set) ในระบบฐานข้อมูลด้านการประกันคุณภาพการศึกษาระดับอุดมศึกษา (CHE Quality Assessment Online System: CHE QA Online) ทุกปีการศึกษา
2. รายละเอียดของหลักสูตรที่ สป.อว. รับทราบเผยแพร่ในระบบพิจารณาความสอดคล้องของหลักสูตรระดับอุดมศึกษา (CHECO)
3. ข้อมูลประชาสัมพันธ์หลักสูตรเผยแพร่ผ่านสื่อสังคมออนไลน์ แผ่นพับ ของมหาวิทยาลัยและคณะ